ନାବାଳକଙ୍କୁ ଫେରାଇ ଆଣିଲା ଫେସ୍ବୁକ\nପାରଳାଖେମୁଣ୍ଡି,୨୩।୧୨(ସ୍ବ.ପ୍ର.)-ଦୀର୍ଘ ୬ବର୍ଷ ଧରି ଘରୁ ନିଖୋଜ ଥିବା ଗଜପତି ଜିଲା କାଶୀ\nନାବାଳକଙ୍କୁ ଫେରାଇ ଆଣିଲା ଫେସ୍ବୁକ\t December 23rd, 00:00 AM December 23rd, 00:00 AM\nପାରଳାଖେମୁଣ୍ଡି,୨୩।୧୨(ସ୍ବ.ପ୍ର.)-ଦୀର୍ଘ ୬ବର୍ଷ ଧରି ଘରୁ ନିଖୋଜ ଥିବା ଗଜପତି ଜିଲା କାଶୀନଗର ଅଞ୍ଚଳର ଜଣେ ନାବାଳକ(୧୬) ଫେସ୍ବୁକ୍ ଯୋଗୁ ଖୋର୍ଦ୍ଧାରୁ ପାରଳାଖେମୁଣ୍ଡି ଫେରିଆସିଛନ୍ତି। ଖୋର୍ଦ୍ଧା ଜିଲା ବାଣପୁର ଅଞ୍ଚଳରେ ରହୁଥିବା କାଶୀନଗର ବ୍ଲକର ଜନୈକ ବ୍ୟକ୍ତି ସମ୍ପୃକ୍ତ ନାବାଳକଙ୍କୁ ଫେସବୁକରେ ଚିହ୍ନି ନେହେରୁ ସେବାକେନ୍ଦ୍ର ସହ ଯୋଗାଯୋଗ କରିଥିଲେ। ଏହାପରେ ତାଙ୍କୁ ଉଦ୍ଧାର କରାଯାଇ ଖୋର୍ଦ୍ଧା ଜିଲା ଶିଶୁ କଲ୍ୟାଣ ସମିତି ଜିମା ଦିଆଯାଇଥିଲା। ଶନିବାର ସେଠାରୁ ତାଙ୍କୁ ପାରଳାଖେମୁଣ୍ଡି ଅଣାଯାଇଛି। ଏଠାରେ ତାଙ୍କୁ ରଖାଯାଇ ପାଠପଢା ବ୍ୟବସ୍ଥା କରାଯିବ ବୋଲି ଜିଲା ଶିଶୁ କଲ୍ୟାଣ ସମିତି ଅଧ୍ୟକ୍ଷ ବିନୋଦ ଚନ୍ଦ୍ର ଜେନା କହିଛନ୍ତି । ଜେନାଙ୍କ ସୂଚନା ଅନୁଯାୟୀ, ୨୦୧୧ ନଭେମ୍ବର ୧୪ରେ ଗୁଣପୁର - ପୁରୀ ଟ୍ରେନ୍ ସମ୍ପ୍ରସାରଣ ହେବା ସହ ଚଳାଚଳ ଆରମ୍ଭ କରିଥିଲା। ଉକ୍ତଦିନ ଗଜପତି ଜିଲା କାଶୀନଗର ଅଞ୍ଚଳର ତେଲୁଗୁ ସମ୍ପ୍ରଦାୟର ଜଣେ ନାବାଳକ କାଶୀନଗର ଷ୍ଟେଶନରେ ଏହି ଟ୍ରେନ ଦେଖିବା ପାଇଁ ବଗିକୁ ଚଢିଥିଲେ। ତେବେ ଟ୍ରେନ୍ ଛାଡ଼ିଦେବାରୁ ଓହ୍ଲାଇ ନ ପାରି ଖୋର୍ଦ୍ଧା ରୋଡ ଷ୍ଟେଶନରେ ପହଞ୍ଚିଥିଲେ। ସେତେବେଳେ ନାବାଳକଙ୍କୁ ୧୦ବର୍ଷ ବୟସ ହୋଇଥିଲା। ତାଙ୍କୁ ୪ଜଣ ବ୍ୟକ୍ତି ଉଦ୍ଧାର କରି ଜିଆରପି ଥାନା ଜିମା ଦେଇଥିଲେ। ସେ ନିଜ ଅଞ୍ଚଳ କି ପରିବାର ବିଷୟରେ କିଛି କହିପାରିନଥିଲେ। ଅପରପକ୍ଷେ, ସେହି ସମୟରେ ଶିଶୁ କଲ୍ୟାଣ ସମିତି କିମ୍ବା ଚାଇଲ୍ଡ ଲାଇନ ଭଳି ଅନୁଷ୍ଠାନ ନ ଥିଲା ା ତେଣୁ ପୋଲିସ ଉକ୍ତ ନାବାଳକଙ୍କୁ ଖୋର୍ଦ୍ଧା ଜିଲାର ଜଟଣିସ୍ଥିତ ଆଶା କିରଣ ନାମକ ଏକ ହଷ୍ଟେଲରେ ରଖାଇଥିଲା। କିନ୍ତୁ ସେଠାରେ ତାଙ୍କୁ ବିଭିନ୍ନ କାର୍ଯ୍ୟରେ ଲିପ୍ତ କରାଯାଇ ନିର୍ଯାତନା ଦିଆଯାଇଥିଲା। ଖୋର୍ଦ୍ଧା ଶିଶୁ ସୁରକ୍ଷା ୟୁନିଟର କର୍ମକର୍ତ୍ତାମାନେ କୌଣସି ସୂତ୍ରରୁ ଖବର ପାଇ ତାଙ୍କୁ ଉଦ୍ଧାରକରି ଭୁବନେଶ୍ୱରସ୍ଥ ଜୀବନଜ୍ୟୋତି ଆଶ୍ରମରେ କିଛିଦିନ ରଖାଇଥିଲେ। ପରେ ପାଠ ପଢାଇବା ଉଦ୍ଦେଶ୍ୟରେ ବାଣପୁରସ୍ଥିତ ନେହେରୁ ସେବା କେନ୍ଦ୍ରକୁ ଅଣାଯାଇଥିଲା । ନେହେରୁ ସେବା କେନ୍ଦ୍ରର ଜନୈକ କର୍ମଚାରୀ ଉକ୍ତ ନାବାଳକଙ୍କ ଫଟୋକୁ ସୋସିଆଲ ମିଡିଆରେ ଛାଡିଥିଲେ। ବାଣପୁର ଅଞ୍ଚଳରେ ରହୁଥିବା କାଶୀନଗର ବ୍ଲକର ଜଣେ ବ୍ୟକ୍ତି ସମ୍ପୃକ୍ତ ନାବାଳକଙ୍କୁ ଫେସବୁକରେ ଚିହ୍ନି ନେହେରୁ ସେବାକେନ୍ଦ୍ର ସହ ଯୋଗାଯୋଗ କରିଥିଲେ। ଏହାପରେ ତାଙ୍କୁ ଉଦ୍ଧାର କରାଯାଇ ଖୋର୍ଦ୍ଧା ଶିଶୁ କଲ୍ୟାଣ ସମିତିରେ ରଖାଯାଇଥିଲା। ସେଠାରୁ ପାରଳାଖେମୁଣ୍ଡିସ୍ଥିତ ଗଜପତି ଜିଲା ଶିଶୁ କଲ୍ୟାଣ ସମିତି କାର୍ଯ୍ୟାଳୟକୁ ଅଣାଯାଇଛି।
